गासै च बरसांती दे काले डिग्गल छाई गे हे। ओपरे थारै दा न्हेरा निरा-मुरा काले रंगा दा पड़दा नेईं हुंदा, उदे च नेकां भेत छुप्पे दे हुंदे न। उदे च जेह्किआं धुंदलिआं मूर्ता उब्भरदिआं लब्धिआं न, ओह् किश अनसुनी बोली च मौन गल्लां करदिआं न। पारले कंडे दी बरेती दी भुसली पीलतन, अडोल खड़ोते दे पानिआं दी मस्स-काली चादर, बगीचे दे बशाल झौंगरे निम्मां दे रुक्खें पर छाई दी सुन्नमसान, नदी दे कंडे दी रुक्ख-हीन, त्रेडी-मेडी, गदली-काली रेख-एह् सब भेतें भरोचिआं मूर्ती हिआं, जिनें हाड़ म्हीनें दी उस संञा दे न्हेरे च कईं अनदिक्खे-अनसुने रूप-करूप बनाइऐ, महेन्द्र गी चौन्नें पास्सें दा घेरी लेदा हा।